ยังคงปฏิบัติการกู้ร่างผู้เสียชีวิตรายสุดท้ายใต้เรือฟินิกซ์
ความคืบหน้าการกู้ร่างผู้เสียชีวิตรายสุดท้าย จากเหตุการณ์เรือล่มที่จังหวัดภูเก็ต ที่ติดใต้ท้องเรือฟินิกซ์ ขณะนี้ชุดปฏิบัติการลงไปแล้ว 4 Dive ทำการติดตั้งอุปกรณ์เครื่องดูดทราย แต่ยังไม่ประสบความสำเร็จ 

นาวาเอก ณรงค์ อรภักดี รองผู้อำนวยการกองยุทธการ กองบัญชาการทัพเรือภาคที่ 3 เปิดเผยว่า ขณะนี้ชุดปฏิบัติการกู้ร่างผู้เสียชีวิตจากเหตุการณ์เรือล่มที่จังหวัดภูเก็ต รายสุดท้ายที่ติดค้างอยู่ใต้ท้องเรือฟินิกซ์ ได้เร่งดำเนินการอย่างต่อเนื่อง  ทั้งนี้ชุดปฏิบัติการดังกล่าวประกอบด้วยทีมดำน้ำจากทหารเรือ 20 นาย นักประดาน้ำจากจีน 10 นาย ตำรวจน้ำ 3 นาย และอาสาสมัครชาวต่างชาติ 5 นาย ประกอบด้วย นิวซีแลนด์ สกอตแลนด์ โปรตุเกสและออสเตรเลีย กำลังเร่งระดมปฏิบัติการอย่างต่อเนื่องตั้งแต่เวลา 10.00 น.ที่ผ่านมา  ปฏิบัติการไปแล้ว 4 Dive โดยนำอุปกรณ์เครื่องดูดทราย แบบ portable พร้อมพลั่วไปทำการกู้แต่ยังไม่ประสบความสำเร็จ ขณะที่ทีมปฏิบัติการชุดที่ 5 ซึ่งเป็นอาสาสมัครชาวต่างชาติ ตำรวจน้ำ ใช้เรือฐานปฏิบัติการดำน้ำ "โชคสมบูรณ์ 5"  ลงไปปฏิบัติการโดยใช้เครื่องพ่นทรายและพลั่ว  ทั้งนี้ชุดปฏิบัติการดังกล่าวจะสามารถอยู่ใต้น้ำได้นานกว่า 2 ชั่วโมง  หากไม่มีปัญหาอุปสรรคจากสภาพคลื่นลมแรง น่าจะมีข่าวดี

ศูนย์ข้อมูลร่วมประชาสัมพันธ์ กรมประชาสัมพันธ์